
VENDIM
Nr. 1186, datë 24.12.2020

PËR MIRATIMIN E LISTËS SË OBJEKTEVE ME RËNDËSI EKONOMIKE E STRATEGJIKE, PRANË TË CILAVE NGRIHEN STACIONET E SHËRBIMIT TË MBROJTJES NGA ZJARRI DHE SHPËTIMIT

Në mbështetje të nenit 100 të Kushtetutës dhe të nenit 12, të ligjit nr. 152/2015, “Për Shërbimin e Mbrojtjes nga Zjarri dhe Shpëtimin”, me propozimin e ministrit të Brendshëm, Këshilli i Ministrave

VENDOSI:

1. Miratimin e listës së objekteve me rëndësi ekonomike e strategjike në shkallë vendi, pranë të cilave ngrihen stacionet e Shërbimit të Mbrojtjes nga Zjarri dhe Shpëtimit (MZSH), sipas listës që i bashkëlidhet këtij vendimi dhe është pjesë përbërëse e tij. 
2. Vendimi nr. 288, datë 27.6.2002, i Këshillit të Ministrave, “Për përcaktimin dhe marrjen e masave kundër zjarrit dhe shpëtimit në objektet me rëndësi ekonomike dhe shtetërore”, shfuqizohet. 
3. Ngarkohen ministritë përgjegjëse dhe subjektet përkatëse, që kanë në pronësi apo përgjegjësi administrimi objektet e përcaktuara në këtë vendim, për marrjen e masave për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

LISTA E OBJEKTEVE ME RËNDËSI EKONOMIKE E STRATEGJIKE NË SHKALLË VENDI, PRANË TË CILAVE NGRIHEN STACIONET E SHËRBIMIT TË MBROJTJES NGA ZJARRI DHE SHPËTIMIT

1. Aeroportet;
2. Portet detare;
3. Tunelet mbi 1 km, përveç kur me kontratë të veçantë përcaktohet ndryshe;
4. Hidrocentralet në pronësi të shoqërisë KESH sh.a.;
5. Portile ku parkohen mjete lundruese;
6. Pikat hyrëse dhe dalëse të linjës magjistrale të transmetimit të gazit natyror dhe naftës bruto;
7. Depozitat e përdorura nga kompanitë e prodhimit dhe të përpunimit të naftës bruto dhe gazit;
8. Depozita të ruajtjes dhe të shpërndarjes së naftës bruto e nënprodukteve të saj me shumicë mbi 3000 m3, të gazit të lëngshëm me mbi 500 m3;
[bookmark: _GoBack]9. Zonat e mbrojtura natyrore, sipas legjislacionit në fuqi.




